弔李膺辭
作者：梅堯臣
朝代：宋

paragraphs: 陰蜺橫天，長劍欲抉，匣穎未露兮精鋼已折。
層冰塞川，猛炬方烈，凝氣未銷兮高焰已滅。
雖忠毅之有志兮，當衰運之閉結。
嗟身禍之不免兮，甘就死於縲絏。
何賢者之景慕兮，或自表而謝絕。
惟荀公之獲御兮，見顔間之氣悅。
奚服媚之若茲兮，蓋操秉乎峻節。
風裁獨高而罕接兮，號龍門而無凡轍。
允簡亢不容於時兮，玉雖碎而猶潔。
痛漢綱之頹圮兮，又何毀乎賢哲。
歷千古而可悲兮，故余不得而面結。
叨此邦而長民兮，過舊壠而增咽。
嗟異代之有遇兮，若登履乎閫闑。
對風樹之蕭蕭兮，想魂氣之未竭。
聊感槩於斯兮，寫憂心之惙惙。